ເອກ​ອັກ​ຄະ​ລັດ​ຖະ​ທູດ ກ​ຣີ​ແນ​ລ ຈະ​ເຂົ້າ​ຮັບ​ໜ້າ​ທີ່ ເປັນ​ຫົວ​ໜ້າ​ອົງ​ການ​ສືບ​ລັບ ຊົ່ວ​ຄາວ
ແຕ່​ມາ​ຈົນ​ຮອດ​ເວ​ລານີ້ ຍັງ​ບໍ່​ມີ​ການ​ໃຫ້​ຄວາມ​ເຫັນ​ໃດໆ ຂອງ​ທຳ​ນຽບ​ຂາວ​ ກ່ຽວກັບ​ວ່າ​ເວ​ລາ​ໃດ ຈຶ່ງ​ຈະ​ມີ​ການ​ສະ​ເໜີ​ແຕ່ງ​ຕັ້ງ ​ຜູ້​ເຂົ້າ​ຮັບ​ໜ້າ​ທີ່​ຢ່າງ​ເປັນ​ການ​ຖາວອນ​ແທນ​ເທື່ອ.
ຜູ້ທີ່ຈະເຂົ້າຮັບໜ້າທີ່ເປັນຮັກສາການຫົວໜ້າອົງການສືບລັບຂອງສະຫະລັດໃນໄວໆນີ້ ກ່າວວ່າ ທ່ານຈະບໍ່ຮັບໜ້າທີ່ດັ່ງກ່າວເປັນເວລາດົນນານແຕ່ຢ່າງໃດ ໃນການສົ່ງຂໍ້ຄວາມທາງທວີດເຕີ້ໃນວັນພະຫັດວານນີ້ ເອກອັກຄະລັດຖະທູດສະຫະລັດ ປະຈຳເຢຍຣະມັນ ທ່ານຣິເຈີດ ກຣີແນລ (Richard Grenell) ໄດ້ໃຫ້ການຢືນຢັນວ່າ ທ່ານຮັບເອົາຕຳແໜ່ງດັ່ງກ່າວ ເປັນການຊົ່ວຄາວເທົ່ານັ້ນ ແລະ “ປະທານາທິບໍດີຈະປະກາດກ່ຽວກັບການແຕ່ງຕັ້ງເພື່ອເຂົ້າຮັບໜ້າທີ່ (ຊຶ່ງບໍ່ແມ່ນທ່ານ) ໃນອີກບໍ່ດົນນີ້ ” ສະຫະລັດ ບໍ່ມີຫົວໜ້າອົງການສືບລັບແຫ່ງຊາດຢ່າງເປັນການຖາວອນ ມາແຕ່ກາງເດືອນສິງຫາ ປີ 2019 ເວລາທ່ານແດນ ໂຄຕສ໌ ໄດ້ລາອອກຈາກໜ້າທີ່ ຢ່າງເປັນທາງການ ຫຼັງຈາກໄດ້ເກີດການປະທະກັນຢ່າງເປີດເຜີຍກັບປະທານາທິບໍດີ ດໍໂນລ ທຣຳ ກ່ຽວກັບການຊັ່ງຊາໃນເລື້ອງສືບລັບ ແຕ່ມາຈົນຮອດເວລານີ້ ຍັງບໍ່ມີການໃຫ້ຄວາມເຫັນໃດໆຂອງທຳນຽບຂາວກ່ຽວກັບວ່າເວລາໃດ ຈຶ່ງຈະມີການສະເໜີແຕ່ງຕັ້ງຜູ້ເຂົ້າຮັບໜ້າທີ່ຢ່າງເປັນການຖາວອນແທນທ່ານໂຄຕສ໌ ໃນຂະນະດຽວກັນ ທ່ານກຣີແນລມີກຳນົດທີ່ຈະເຂົ້າຮັບໜ້າທີ່ ແທນຜູ້ຮັກສາການອຳນວຍການອົງການສືບລັບແຫ່ງຊາດ ທ່ານໂຈເຊັຟ ແມັກກວຍເອີ ຊຶ່ງອີງຕາມກົດໝາຍແລ້ວ ຜູ້ກ່ຽວບໍ່ສາມາດຮັບໜ້າທີ່ຕໍ່ໄປກາຍວັນທີ 12 ມີນາໄດ້ ປະທານາທິບໍດີ ດໍໂນລ ທຣຳ ໄດ້ປະກາດກ່ຽວກັບການແຕ່ງຕັ້ງ ທ່ານກຣີແນລ ໃຫ້ເປັນຜູ້ຮັກສາການຫົວໜ້າອົງການສືບລັບແຫ່ງຊາດ ໂດຍຜ່ານທາງທວີດເຕີ້ໃນຕອນບ່າຍວັນພຸດຜ່ານມານີ້ ໃນຖະແຫຼງການສະບັບນຶ່ງທີ່ອອກໃນວັນພະຫັດວານນີ້ ໂຄສົກຂອງທຳນຽບຂາວ ທ່ານນາງສເຕຟານນີ ກຣີແຊມ ໄດ້ກ່າວຊົມເຊີຍ ທ່ານກຣີແນລ ແລະຄຸນນະສົມບັດຂອງທ່ານໃນການເຂົ້າຮັບໜ້າທີ່ດັ່ງກ່າວ ທ່ານນາງກຣີແຊມກ່າວວ່າ “ທ່ານມີປະສົບພະການເປັນເວລາຫຼາຍໆປີ ໃນການເຮັດວຽກໃຫ້ແກ່ປະຊາຄົມສືບລັບຂອງພວກເຮົາຢູ່ໃນໜ້າທີ່ວຽກງານຈຳນວນນຶ່ງຮວມທັງເປັນທູດພິເສດ ໃນການເຈລະຈາລະຫວ່າງເຊີເບຍແລະໂກໂຊໂວແລະໃນຖານະເປັນໂຄສົກໃຫ້ລັດຖະບານສະຫະລັດຢູ່ໃນອົງການສະຫະປະຊາຊາດ ” ທ່ານນາງກ່າວຕື່ມວ່າ “ທ່ານມີຄວາມໝັ້ນໝາຍໃນວິທີການທີ່ບໍ່ແມ່ນການເມືອງບໍ່ແມ່ນພັກໃດພັກນຶ່ງໃນຖານະຫົວໜ້າປະຊາຄົມສືບລັບຊຶ່ງຄວາມປອດໄພແລະຄວາມໝັ້ນຄົງຂອງພວກເຮົາກາງຕໍ່ນຳນັ້ນ ”